Lys, lyd og farver er i centrum i Rebild Kommunes nye demensplejehjem. Målgruppen med demens har brug for at få deres sanser stimuleret, derfor bliver man mødt af stærke farver, som man normalt ikke forbinder med et plejehjem, når man går rundt i de nymalede lokaler. - Jeg tænkte, at dem der havde valgt farverne, de var bindegale. Fordi det er ikke normalt de farver man typisk vælger til ældre mennesker, siger distriktsleder i Rebild Kommune, Gerda Holm Christensen til TV2/Nord. Hun er en af dem, som gennem projektet er blevet omvendt, for der er en mening med galskaben. På Rebild Kommunes nye demensplejehjem er der taget højde for målgruppen. En målgruppe som ikke kan huske deres lejelighedsnummer, nogle af dem heller ikke deres eget navn. Men tanken er, at den individuelle farve ved boligen skal sige dem et eller andet. - Man skal blive draget af de farver, som gerne skulle blive genkendelige for dem, siger Gerda Holm Christensen. I næste uge flytter 25 demente beboerne ind i de tre nymalede afdelinger.

Referat:
I dag blev Rebild Kommunes nye demensplejehjem med plads til 30 beboere indviet. Her er det blandt farverne, som er i centrum for at stimulere beboernes sanser.